প্রতিদিনের মতোই টিভি দেখছিলেন এক ব্যক্তি। কিন্তু আচমকাই অসুস্থ হয়ে পড়েন তিনি। শৌচাগারে গিয়ে বমি করতেই বেরিয়ে এল পাঁচ ফুট লম্বা একটি ফিতাকৃমি! স্বাভাবিক ভাবেই, ওই কৃমি দেখে চক্ষু চড়কগাছ ওই ব্যক্তির।

এই বিষয়ে অন্যান্য খবর

ব্যাঙ কাটার পর থেকে মাথা যন্ত্রণা, ব্রেন অপারেশনে বেরল আশ্চর্য জিনিস


একটি সর্বভারতীয় সংবাদমাধ্যমে প্রকাশিত খবর অনুযায়ী, মার্কিন যুক্তরাষ্ট্রের ক্যালিফোর্নিয়ার বাসিন্দা ওই ব্যক্তি বেশ কয়েকদিন ধরে ডায়েরিয়ায় আক্রান্ত ছিলেন। শুধু ডায়রিয়াই নয়, আরও কিছু রোগের উৎপাতে রীতিমতো নাজেহাল হয়ে পড়েছিলেন তিনি। ফলে বেশ কয়েকদিন ধরে অসুস্থও ছিলেন তিনি। তার পরই ঘটে ওই ঘটনা। বাথরুমে গিয়ে বমি করতেই বমির সঙ্গে বেরিয়ে আসে ৫ ফুট লম্বা একটি ফিতাকৃমি।
চিকিৎসকেরা জানিয়েছেন, ওই ব্যক্তি মাঝেমধ্যেই কাঁচা মাছ খেতেন। যার ফলে তাঁর শরীরে ফিতাকৃমি প্রবেশ করেছে বলে অনুমান করা হচ্ছে। চিকিৎসকেরা জানিয়েছেন, আর কয়েকদিন ফিতাকৃমিটি ওই ব্যক্তির শরীরে থাকলে বড়সড় ক্ষতি হতে পারত। 
ইতিমধ্যে ব্যক্তিটিকে কড়া পর্যবেক্ষণে রাখা হয়েছে। তাঁর শারীরিক চিকিৎসার জন্য বিশেষজ্ঞ চিকিৎসকদের একটি দল গঠন করা হয়েছে বলে জানা গিয়েছে। 
শরীর থেকে বিরাট ফিতাকৃমি বেরিয়ে আসার অদ্ভুত খবরটি ছড়িয়ে পড়েছে সোশ্যাল মিডিয়ায়।